ZAPISNIK

15. sjednice Upravnog vijeća Tiflološkog muzeja

održane dana18 . srpnja 2019. godine u 13.00 sati

u prostorijama Tiflološkog muzeja

Sjednici su nazočni sljedeći članovi Upravnog vijeća:

Vojin Perić, ravnatelj Dramskog studija slijepih i slabovidnih „Novi život“

Nevenka Ćosić, prof., Tiflološki muzej

Markita Franulić, ravnateljica Tehničkog muzeja Nikola Tesla

Nina Sivec, dipl. def., Tiflološki muzej

Ravnateljica Muzeja:

Željka Bosnar Salihagić, Tiflološki muzej

Sjednici nisu nazočni:

Sanja Frajtag, u mirovini– uz ispriku

Markita Franulić otvara sjednicu Upravnog vijeća i predlaže sljedeći

DNEVNI RED

1. Usvajanje zapisnika 14. sjednice Upravnog vijeća Tiflološkog muzeja
2. Prijedlog programa rada Tiflološkog muzeja za 2020. godinu
3. Pravilnik o zaštiti i obradi arhivskoga i javnoga dokumentarnog gradiva TM
4. Razno

Ad.1. Upravno vijeće jednoglasno usvaja Zapisnik 14. sjednice UV Tiflološkog muzeja, bez primjedbi i dopuna.

Ad.2. Ravnateljica iznosi Prijedlog programa rada TM za 2020. godinu po stavkama kako slijede. Navodi kako se i dalje provode aktivnosti vezane uz redovnu djelatnost po muzejskim zbirkama primarne i sekundarne dokumentacije. Osvrće se na dio programa koji se odnosi na Stručne skupove u organizaciji muzeja te ističe edukaciju za muzejske djelatnike vezane uz pristupačnost, prilagodbu i prilagođenu komunikaciju za osobe s invaliditetom. Objašnjava kako se s navedenom edukacijom već započelo u lipnju ove godine, a planira se i krajem godine. Edukacija je dvodnevna te obuhvaća teorijski i praktični dio u kojem se polaznici putem radionica upoznaju s konkretnim situacijama obrađenim u teorijskom dijelu. Ravnateljica dodaje kako je ova edukacija višegodišnji program koji će se provoditi u cijeloj Hrvatskoj i u inozemstvu pa navodi već konkretan upit koji je stigao iz Slovenije.

Dalje, ravnateljica predstavlja još jedan program Tiflološkog muzeja, a to je organizacija znanstveno-stručnog skupa pod nazivom *Kultura različitosti,* koja se tematski odnosi na*Podzastupljene i ranjive skupine u muzejskom okruženju.* Objašnjava kako “Prostor muzeja svojim aktivnostima postaje mjesto više osjetilnog doživljaja, učenja i druženja, a time postaje i mjesto zadovoljenja svih potreba različitih korisnika. Cilj kojem treba cjelokupno društvo stremiti jest uspješan suživot i mir... tema skupa naglašava važnost muzeja u suvremenom društvu kao mjesta otvorenog dijaloga i interakcije koji spaja različitu publiku te upozorava na probleme osoba s invaliditetom, diskriminacije, nasilja, siromaštva, ksenofobije i ostale aktualne probleme u društvu. Po završetku skupa tiskao bi se Zbornik radova.” U daljnjem izlaganju ravnateljica ističe problem financiranja posebnih programa TM koji bi, prema naputku Ministarstva kulture, trebali biti u okviru visine programa koji su prijavljivani unatrag zadnje3 godine, a to je oko 120 000,00 kn, što će teško biti dovoljno za održavanje svih predviđenih programa. Ravnaterljica dodaje kako TM, kao partner, sudjeluje na europskom COSME projektu pod nazivom UNESCO4ALL čija ukupna vrijednost iznosi 533 321 eura. Cilj projekta je prilagodba kulturnih sadržaja crkvi, samostana i katedrala pod zaštitom UNESCO-a osobama oštećena vida. Projekt je započeo u ožujku ove godine i trajat će 18 mjeseci. U ovom prijedlog programa predloženi sui programi preventivne zaštite muzejske građe, a od posebnih programa ravnateljica ističe izložbe radnih naslova *Jednaki u* *različitosti – Šarene čarape* koja je vezana uz osobe s Down sindromom, izložba *Jedra iz kamena*, izložba skulptura Mate Turića (Mata CROata), kipara mlađe generacije, kao i izložba iz ciklusa višeosjetilnih izložbi pod nazivom *Lokve.*Na kraju ravnateljica spominje investicijski program kojim se predlaže izmiještanje info-pulta u prostoru povremenih izložbi koji je proizašao iz potrebe povećanja prostora izložbenog dijela.

Članovi Upravnog vijeća diskutiraju o prezentiranim programima te nakon kraće diskusije donose

ODLUKU

kojom se usvaja Prijedlog programa rada Tiflološkog muzeja za 2020. godinu.

Ad.3. Članica Upravnog vijeća Nevenka Ćosić upoznaje ostale članove o Pravilniku o zaštiti i obradi arhivskoga i javnoga dokumentarnog gradiva TM. Objašnjava kako je Pravilnik usklađen s novim propisima te je poslan u Ministarstvo kulture te se ovih dana očekuje rješenje kojim se usvaja navedeni Pravilnik. Članovi UV kratko diskutiraju o Pravilniku te donose

ODLUKU

kojom se donosi Pravilnik o zaštiti i obradi arhivskoga i javnoga dokumentarnog gradiva TM.

Ad.4.Pod točkom Razno nije bilo rasprave.

Sjednica Upravnog vijeća je završila u 14:00 sati.

Zapisničarka: predsjednica Upravnog vijeća:

Nina Sivec Sanja Frajtag